Okresná prokuratúra Košice II 
Mojmírova 5, 040 46 Košice 1 	

Sp. zn. : 2 Pv 131/15/8803	Košice II, 30.6.2015
EEČ : 2-64-202-2015

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX

	V trestnej veci vedenej proti obv. XXXXX pre prečin  poškodzovania cudzej veci podľa § 245 ods. 1 Trestného zákona pre skutok, že:

- dňa 29.01.2015 v čase o 00.05 hod v Košiciach na XXXXX poškodil sklenenú výplň predajne kvetinárstva XXXXX o rozmeroch 290cm x 190 cm, čím majiteľovi kvetinárstva XXXXX spôsobil škodu vo výške 350,-€

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka  Okresného riaditeľstva PZ v Košiciach, OO PZ XXXXX XXXXX sp. zn. XXXXX zo dňa 09.03.2015 bolo podľa § 206 ods. 1 Trestného poriadku vznesené obvinenie XXXXX pre  prečin  poškodzovania cudzej veci podľa § 245 ods. 1 Trestného zákona pre skutok ako je uvedený vo výroku tohto uznesenia.

	Preskúmaním spisového materiálu som zistil, že obvinený XXXXX  nebol v čase činu pre nepríčetnosť trestne zodpovedný.

	Zo záverov znaleckého posudku č. XXXXX vypracovaného znalcami z odboru zdravotníctvo a farmácia, odvetvie psychiatria nepochybne vyplýva, že obvinený XXXXX v čase spáchania trestného činu trpel na duševnú chorobu, paranoidne halucinatórnu psychózu na podklade chronického alkoholizmu, ktorá sa prejavovala poruchami vnímania, myslenia v smere vizuálnych, akustických halucinácií, bludných paranoidných produkcií s poruchami správania pod vplyvom psychózy.

Obvinený XXXXX v čase spáchania  trestného činu vzhľadom na duševnú chorobu nebol schopný rozpoznať protiprávnosť svojho konania a svoje konanie ovládať, a to nezávisle v prípadnom požití alkoholu. V čase činu obvinený konal pod vplyvom halucinácií a bludov. 

Obvinený po ústavnom liečení na psychiatrii je schopný chápať zmysel trestného konania. Vzhľadom k tomu, že pobyt obvineného na slobode bez psychiatrickej liečby môže byť pre spoločnosť nebezpečný, odporúčajú znalci z odboru psychiatrie uložiť obvinenému ochranné psychiatrické liečenie a protialkoholické liečenie ambulantnou formou.

Podľa ustan.  § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Nepríčetnosť ako okolnosť, ktorá vylučuje trestnú zodpovednosť chápe Trestný zákon ako stav, v ktorom niekto pre duševnú poruchu v čase spáchania činu nemôže buď rozpoznať, že jeho konanie je protiprávne alebo nemôže svoje konanie ovládať.

Duševná porucha, ktorá je príčinou nepríčetnosti, môže byť prechodná, ale môže byť tiež dlhotrvajúca, resp. trvalá. Nedostatok rozpoznávacej i určovacej schopnosti treba posudzovať so zreteľom na povahu spáchaného trestného činu. Nezisťuje sa príčetnosť páchateľa všeobecne, ale vždy len príčetnosť vo vzťahu k určitému činu. Toto zistenie je rozhodujúce pre čas spáchania činu. Posúdenie tejto priamej otázky patrí orgánom činným v trestnom konaní na základe skutočností vyplývajúcich z vykonaných dôkazov. Povaha tejto otázky vyžaduje, aby jej posúdenie bolo založené na odborných znalostiach z odboru psychiatrie.

Podľa ustan. § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

         Vzhľadom na uvedené som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Igor Tokár
prokurátor